Diari Oficial de la Generalitat Valenciana


Sumari del DOGV 7589, del 10-08-2015 (2015/7054)

RESOLUCIÓ de 29 de juliol de 2015, del conseller d'Educació, Investigació, Cultura i Esport, per la qual convoca els XXXIV Jocs Esportius de la Comunitat Valenciana per a xiquets i joves en edat escolar i aprova les bases que els regulen.
----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7589

Data del DOGV
:   10-08-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/7054


Data del document
:   29-07-2015

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport
    * ajuda pública

RESOLUCIÓ de 29 de juliol de 2015, del conseller d'Educació, Investigació, Cultura i Esport, per la qual convoca els XXXIV Jocs Esportius de la Comunitat Valenciana per a xiquets i joves en edat escolar i aprova les bases que els regulen. [2015/7054]  
D'acord amb el que disposa l'Estatut d'Autonomia de la Comunitat Valenciana, en l'article 49.28, l'esport és competència exclusiva de la Generalitat.  
La Llei 2/2011, de 22 de març, de la Generalitat, de l'Esport i l'Activitat Física de la Comunitat Valenciana, estableix en l'apartat 6 de l'article 2, com a principi rector de l'Administració pública, «el reconeixement de la pràctica esportiva com a factor essencial per a l'atenció de la salut, per a l'augment de la qualitat de vida i del benestar social, per al desenrotllament integral de la persona i per al rendiment de beneficis de salut a totes les edats per mitjà de les activitats físiques oportunes», i en l'apartat 7, el «reconeixement de l'esport i l'activitat física com a valor educatiu que contribueix a la formació integral de xiquets i joves».  
  
A més, entre les línies generals d'actuació de la Generalitat que s'estableixen en l'article 3 de l'esmentada Llei 2/2011 està la d?«implantar i desenrotllar programes esportius en l'edat escolar, amb especial atenció a la realització d'activitats extraescolars de caràcter recreatiu o competitiu en els centres docents, com a garantia i mitjà de la formació integral dels joves».  
Així mateix, l'article 15 estableix mesures de protecció als esportistes en edat escolar, i l'article 31 fa una menció expressa als Jocs Esportius de la Comunitat Valenciana com un «conjunt de competicions i activitats de caràcter esportiu, de convocatòria anual, dirigides a la població en edat escolar, en atenció a la seua diversitat i oberta a la participació de qualsevol tipus d'entitats i centres docents».  
  
Els Jocs Esportius de la Comunitat Valenciana proposen una adaptació del fenomen competitiu que serveix com a complement a la mateixa activitat esportiva que desenrotllen els joves en edat escolar a través de les diferents entitats, i tenint en compte els valors formatius i constructors de la personalitat que han de considerar-se en aquestes edats. També inclouen trobades esportives que faciliten la pràctica esportiva de persones amb discapacitat, les quals adaptaran l'activitat quan siga convenient i fomentaran la participació inclusiva.  
El nivell de competició general és el denominat de promoció, però hi ha també en alguns esports un nivell més competitiu com és el d'iniciació al rendiment, que constitueix la primera etapa en el camí cap a l'esport d'elit i alt rendiment.  
En l'organització dels Jocs Esportius de la Comunitat Valenciana col·laboren els ajuntaments i les federacions esportives dins dels seus respectius àmbits d'actuació i competències.  
Amb la intenció de complir les línies mencionades, la Generalitat convoca anualment els Jocs Esportius de la Comunitat Valenciana com a campanya de promoció de l'esport i l'activitat física en edat escolar.  
  
Per això, a proposta del director general d'Esport, i en virtut de les funcions que m'atribueix el Decret 7/2015, de 29 de juny, del president de la Generalitat, pel qual es determinen les conselleries en què s'organitza l'Administració de la Generalitat, resolc:  
  
Primer  
Convocar els XXXIV Jocs Esportius de la Comunitat Valenciana per al curs/temporada 2015-2016.  
  
Segon  
Aprovar les bases per les quals es regulen els Jocs Esportius de la Comunitat Valenciana que figuren en l'annex I d'aquesta resolució.  
  
Tercer  
Es faculta el director general d'Esport perquè dicte les resolucions necessàries per a l'aplicació i la interpretació d'aquesta resolució, i es delega la facultat d'adoptar les mesures oportunes per a l'adequat desenrotllament i funcionament dels Jocs Esportius de la Comunitat Valenciana.  
  
Quart  
Aquesta resolució produirà efectes des de l'endemà de la seua publicació en el Diari Oficial de la Comunitat Valenciana.  
De conformitat amb el que estableixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra aquesta resolució, que esgota la via administrativa, els interessats podran interposar un recurs potestatiu de reposició davant del conseller d'Educació, Investigació, Cultura i Esport, en el termini d'un mes comptador des de l'endemà de la publicació en el Diari Oficial de la Comunitat Valenciana, o plantejar directament un recurs contenciós administratiu davant del Tribunal Superior de Justícia de la Comunitat Valenciana en el termini de dos mesos comptadors des de l'endemà de la publicació.  
  
  
València, 29 de juliol de 2015.- El conseller d'Educació, Investigació, Cultura i Esport: Vicent Marzà Ibáñez.  
  
  
ANNEX I  
Bases generals per les quals es regulen   
els Jocs Esportius de la Comunitat Valenciana  
  
1. Participants  
1.1. Entitats: podran sol·licitar la participació en els Jocs Esportius de la Comunitat Valenciana els centres d'ensenyança, clubs esportius, associacions o altres entitats legalment constituïdes, la seu social dels quals es trobe dins del territori de la Comunitat Valenciana. Les entitats podran inscriure esportistes, tècnics i delegats que complisquen els requisits establerts en els apartats següents.  
1.2. Esportistes: podran participar en els Jocs Esportius de la Comunitat Valenciana els esportistes nascuts entre l'1 de gener de 1997 i el 31 de desembre de 2009 i que estiguen escolaritzats en centres educatius de la Comunitat Valenciana.  
Es recomana que un esportista no participe en més d'una competició dels Jocs Esportius de la Comunitat Valenciana en el mateix dia.  
1.3. Tècnics, entrenadors i delegats: entre els tècnics, entrenadors i delegats de les entitats i equips participants en els Jocs Esportius de la Comunitat Valenciana, almenys un haurà de ser major d'edat, com a responsable dels esportistes participants.  
Els tècnics i entrenadors hauran d'acreditar la titulació oficial en activitat física i esport adequada per a garantir la formació dels esportistes en funció de l'edat i del nivell esportiu.  
Excepcionalment, les entitats participants podran designar tècnics majors de 16 anys, sempre que aquests hagen superat el curs d'entrenador corresponent de la seua modalitat.  
En el nivell d'iniciació al rendiment es podrà regular la titulació mínima exigida en les bases de competició específiques de cada esport.  
  
2. Esports convocats  
2.1. Estarà oberta la inscripció a tots els esports amb federació autonòmica legalment constituïda, així com a les activitats físiques reconegudes i qualificades per la Generalitat, sempre que compten amb un mínim de participants per a poder realitzar la competició o l'activitat, d'acord amb allò que estipula aquesta resolució per a cada un dels esports i fases.  
2.2. En la categoria prebenjamí, només es convocarà la modalitat de multiesport. Excepcionalment s'hi admetran altres modalitats esportives sempre que hagen adequat les seues normes i característiques de joc a les necessitats educatives d'aquestes edats i que estiguen aprovades en les bases específiques de modalitat esportiva prebenjamí, que, si és el cas, haurà de presentar l'ajuntament organitzador corresponent. En les altres categories es podrà convocar la modalitat de multiesport juntament amb altres modalitats esportives, d'acord amb les especificacions establertes en la base 5.1.3.  
2.3. En el cas de persones amb discapacitat, els esports, les categories, els nivells, les fases de competició i els calendaris es determinaran en funció de les inscripcions que es realitzen, així com de les necessitats dels practicants. Es fomentarà la inclusió de les persones amb discapacitat en els equips, jornades i trobades dels Jocs Esportius de la Comunitat Valenciana, i es podran convocar modalitats esportives específiques com el golbol, boccia, eslàlom, etc., en què la participació siga inclusiva.  
2.4. Les modalitats de futbol i futbol sala es regiran exclusivament pel que disposen les bases 7.3 i 7.4, així com per les bases de competició específiques de cada modalitat.  
  
3. Categories  
Les categories seran les següents:  
  
 Nascuts en  
Prebenjamí (1) Masculina Femenina Mixta 2008/2009  
Benjamí Masculina Femenina Mixta 2006/2007  
Aleví (2) Masculina Femenina Mixta 2004/2005  
Infantil Masculina Femenina 2002/2003  
Cadet Masculina Femenina 2000/2001  
Juvenil (3) Masculina Femenina 1997/1998/1999  
  
  
(1) Segons s'ha estipulat en la base 2.2.  
(2) En la fase final provincial i autonòmica, si és el cas, els equips mixtos s'integraran en les competicions masculines.  
(3) La categoria juvenil es programarà exclusivament per a esportistes que no tinguen llicència federada en el mateix esport i exclusivament en l'àmbit municipal.  
En el supòsit que un esportista no es puga inscriure en algun equip del seu sexe, a causa de la inexistència d'inscripcions en la seua entitat, es permetrà que s'integre en un equip de l'altre sexe i passar a disputar la competició masculina.  
  
4. Nivells de competició  
4.1. Nivell de promoció  
Amb caràcter general, les competicions presenten un nivell únic, nivell promoció.  
En modalitats esportives que així ho requerisquen, es preveurà la possibilitat de participació en dos nivells de competició: nivell de promoció i nivell d'iniciació al rendiment.  
4.2. Nivell d'iniciació al rendiment  
Es convoca nivell d'iniciació al rendiment en els esports següents: atletisme, bàsquet, handbol, rugbi, triatló i voleibol, així com qualsevol altra modalitat esportiva que, per les seues característiques tècniques d'organització i funcionament, siga aconsellable.  
El nivell d'iniciació al rendiment presenta un objectiu més competitiu que el de promoció i constitueix la primera etapa en el camí cap a l'esport d'elit i alt rendiment, més adaptat pel seu nivell i organització a clubs, associacions esportives i centres educatius l'estructura organitzativa i esportiva dels quals així ho aconselle.  
Les categories i l'adscripció al nivell d'iniciació al rendiment estaran condicionades a criteris tècnics establerts entre la corresponent federació esportiva i la Direcció General d'Esport, i detallats en les bases de competició específiques de cada esport.  
  
5. Àmbits de competició  
5.1. Municipal i intermunicipal  
5.1.1. Competicions i trobades municipals: organitzades pels corresponents ajuntaments per a totes les categories. Els ajuntaments aprovaran les modalitats esportives i categories que organitzen segons la demanda esportiva. Així mateix, podran establir totes les normes organitzatives que estimen necessàries per al bon desenrotllament de les competicions, sempre que no contradiguen o contravinguen les bases d'aquesta resolució.  
Els ajuntaments comunicaran per escrit, d'acord amb la base 7.5, de les inscripcions que hagen registrat i de les fases de competició que organitzen a les seccions d'Activitat Física i Esport de la direcció territorial d'Educació, Cultura i Esport corresponent.  
S'entén com a fase municipal/intermunicipal aquella que comporta una celebració de trobades o competició esportiva periòdica i de duració prolongada, amb una participació mínima de quatre equips per esport i categoria, i que pertanguen a tres o més entitats.  
5.1.2. Competicions i trobades intermunicipals: els ajuntaments, les mancomunitats o qualsevol institució pública supramunicipal podran organitzar competicions que acullen participants de diversos municipis.  
  
5.1.3. En l'àmbit municipal o intermunicipal en la categoria prebenjamí, els ajuntaments o les institucions públiques supramunicipals, en el marc de les seues competències, hauran d'introduir el multiesport com a única modalitat esportiva, basada en la pràctica de diversos esports amb caràcter individual i/o col·lectiu, i adequaran les normes i les característiques de joc a les necessitats de les edats amb l'objecte d'evitar una especialització esportiva precoç. La introducció d'aquesta modalitat pels ajuntaments o les institucions públiques supramunicipals requerirà la presentació del projecte de multiesport per part de l'ajuntament que desitge organitzar la modalitat indicada en la secció d'Activitat Física i Esport de la direcció territorial d'Educació, Cultura i Esport corresponent a la seua província, així com d'una memòria i un informe de la seua realització quan acaben. També es considera molt recomanable el multiesport en les categories benjamí i aleví, ateses les característiques especials del desenrotllament evolutiu dels xiquets i xiquetes amb aquestes edats.  
Excepcionalment, en la categoria prebenjamí, s'admetran altres modalitats esportives sempre que hagen adequat les seues normes i característiques de joc a les necessitats educatives d'aquestes edats, i que estiguen aprovades en les bases específiques de modalitat esportiva prebenjamí, que haurà de presentar, si és el cas, l'ajuntament organitzador corresponent.  
5.1.4. De les competicions municipals i intermunicipals es classificaran els equips per a la competició provincial d'acord amb la taula següent:  
  
Nombre d'equips per esport i categoria en competició municipal o intermunicipal Inscripció màxima per a  
competició provincial  
De 4 a 11 1  
De 12 a 17 2  
18 o més 3  
  
  
Les institucions públiques organitzadores comunicaran els equips classificats a la secció d'Activitat Física i Esport de la direcció territorial d'Educació, Cultura i Esport corresponent a la seua província, que marcarà el termini màxim de la seua presentació.  
5.2. Àmbit provincial: per a la categoria aleví, infantil i cadet. Excepcionalment es podrà autoritzar la categoria benjamí en alguns esports quan la participació i l'organització de la modalitat esportiva així ho requerisquen. La competició provincial constarà de la fase final provincial i serà organitzada per les comissions tècniques provincials per als esportistes i els equips classificats de les diferents competicions municipals i intermunicipals, en funció del barem recollit en la base 5.1.4.  
5.3. Àmbit autonòmic: per a la categoria infantil i cadet. Excepcionalment es podrà autoritzar la categoria aleví en el nivell de promoció en alguns esports, quan la participació i l'organització de la modalitat esportiva així ho requerisquen. Serà organitzada per la comissió tècnica autonòmica d'acord amb les bases de competició específiques de cada modalitat esportiva.  
En les modalitats esportives i categories en què s'organitza competició del nivell de promoció, només hi haurà fase final autonòmica quan així ho acorde la comissió tècnica autonòmica en funció dels equips participants classificats.  
En les modalitats esportives i categories en què s'organitza competició del nivell d'iniciació al rendiment, seran els equips i/o esportistes d'aquestes competicions els únics que podran participar en l'àmbit autonòmic, segons establisquen les bases de competició específiques de cada modalitat esportiva.  
Excepcionalment, quan la inscripció en el nivell d'iniciació al rendiment siga considerada insuficient per la comissió tècnica autonòmica, i a l'efecte de designar els equips assistents a la final autonòmica, es podran disputar eliminatòries amb equips finalistes en el nivell de promoció.  
Caldrà que hi haja un mínim de cinquanta inscripcions pertanyents almenys a sis entitats esportives de dos províncies diferents. No es consideraran en aquest còmput les federacions esportives autonòmiques de la Comunitat Valenciana.  
Excepcionalment es podran realitzar campionats autonòmics de modalitats esportives que no complisquen els requisits exposats en el paràgraf anterior quan la comissió tècnica autonòmica ho considere oportú pel seu interés social i de promoció esportiva.  
  
6. Organització  
6.1. Els XXXIV Jocs Esportius de la Comunitat Valenciana es desenrotllaran des de l'1 de setembre de 2015 fins al 31 d'agost de 2016.  
Les bases de competició específiques de cada una de les modalitats esportives s'establiran de comú acord amb la federació esportiva corresponent. Aquestes bases estaran a disposició de les persones interessades en la pàgina web www.jocsesportiuscv.es, en les direccions territorials d'Educació, Cultura i Esport d'Alacant, Castelló i València, i en les pàgines web i seus de les corresponents federacions esportives autonòmiques.  
6.2. Per a l'organització i el control dels mencionats jocs esportius es constituiran les següents comissions tècniques:  
- La comissió tècnica autonòmica, que serà l'encarregada de la realització de l'activitat de cada modalitat esportiva en el seu àmbit de competència i estarà integrada per dos representants de la Direcció General d'Esport i un representant de cada una de les següents institucions o òrgans: la federació esportiva implicada i les tres direccions territorials d'Educació, Cultura i Esport, i actuarà com a secretari de la comissió el cap de la Secció d'Extensió Esportiva de la Direcció General d'Esport.  
La comissió tècnica autonòmica estarà presidida pel cap de Servici de Promoció de l'Esport i Activitat Física de la Direcció General d'Esport i tindrà la seua seu on la tinga aquest òrgan.  
- Comissions tècniques provincials a Alacant, Castelló i València, que seran les encarregades de la realització de l'activitat de cada modalitat esportiva en el seu àmbit de competència i estaran integrades per dos representants de les corresponents direccions territorials d'Educació, Cultura i Esport i un representant de la federació esportiva implicada, i actuaran com a presidents els caps de secció d'Activitat Física i Esport de les direccions territorials d'Educació, Cultura i Esport, i com a secretari un funcionari de la direcció territorial corresponent.  
  
La comissió tècnica autonòmica i la comissió tècnica provincial corresponent s'ajustaran en el seu funcionament al que disposa el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
  
7. Inscripcions  
7.1. Per a poder participar, l'entitat interessada haurà de formalitzar la inscripció presentant la documentació següent:  
- Full d'inscripció dels Jocs Esportius de la Comunitat Valenciana. Un diferent per equip, esport i categoria en esports col·lectius o un per entitat, esport i categoria en els esports individuals, emplenat en tots els seus apartats, que figura com a annex II d'aquesta resolució i que estarà disponible en la pàgina www.jocsesportiuscv.es.  
  
- Llicència dels Jocs Esportius de la Comunitat Valenciana. Aquesta llicència, que figura com a annex III d'aquesta resolució i que estarà disponible en la pàgina www.jocsesportiuscv.es, serà l'única vàlida per a participar en els Jocs Esportius de la Comunitat Valenciana i per a poder ser beneficiari/ària de les prestacions d'assistència sanitària i assegurances en cas d'accident esportiu. Serà proporcionada als llocs d'inscripció que es determinen en la base 7.2 i en la web www.jocsesportiuscv.es. En el nivell d'iniciació al rendiment, podrà establir-se un altre model de llicència conjuntament amb la federació esportiva corresponent.  
  
7.2. Es podran formalitzar inscripcions dins dels terminis i als llocs següents:  
7.2.1. Esports col·lectius, nivell de promoció, per a totes les categories: la inscripció es realitzarà en l'ajuntament corresponent, amb data límit el 2 d'octubre de 2015.  
7.2.2. Esports col·lectius, nivell d'iniciació al rendiment, indicats en la base quatre: la inscripció es realitzarà en les federacions esportives corresponents, amb data límit el 25 de setembre de 2015. En algunes competicions i categories es podrà modificar el termini segons les bases de competició específiques de cada esport.  
Les federacions esportives hauran de remetre a la Direcció General d'Esport la relació i la informació dels equips i participants de cada una de les entitats inscrites en el nivell d'iniciació al rendiment.  
  
7.2.3. Esports individuals, nivell de promoció, per a totes les categories: la inscripció es realitzarà en l'ajuntament corresponent, com a mínim amb 20 dies d'antelació a la celebració de la competició. Excepcionalment es podran realitzar inscripcions directament en les seccions d'Activitat Física i Esport de la direcció territorial d'Educació, Cultura i Esport corresponent a la seua província o en les federacions corresponents. Aquestes excepcions estaran determinades en les bases de competició específiques de cada esport.  
7.2.4. Esports individuals, nivell d'iniciació al rendiment, indicats en la base 4: la inscripció es realitzarà en les federacions esportives corresponents, com a mínim amb 20 dies d'antelació a la celebració de la competició. En algunes competicions i categories es podrà modificar el termini segons les bases de competició específiques de cada esport.  
  
Les federacions esportives hauran de remetre a la Direcció General d'Esport la relació i la informació dels equips i participants de cada una de les entitats inscrites en el nivell d'iniciació al rendiment.  
  
7.3. En la modalitat de futbol només n'hi haurà fase municipal/intermunicipal en el nivell de promoció, i finalitzarà en aquest àmbit la competició.  
7.4. En la modalitat de futbol sala només hi haurà el nivell de promoció.  
Els equips participants en la modalitat de futbol sala masculí només podran inscriure un màxim de dos jugadors que posseïsquen llicència federada en la modalitat de futbol o futbol sala.  
Els equips participants en la modalitat de futbol sala femení podran inscriure esportistes amb llicència federada en la modalitat de futbol o futbol sala.  
7.5. Cada ajuntament enviarà, amb data límit el 16 d'octubre de 2015, a la secció d'Activitat Física i Esport de la direcció territorial d'Educació, Cultura i Esport corresponent a la seua província, degudament diligenciada, la documentació següent:  
- Còpia dels fulls d'inscripció dels Jocs Esportius de la Comunitat Valenciana que s'hagen presentat en l'ajuntament, degudament revisats i formalitzats en tots els seus apartats, amb el pertinent vistiplau i la data d'entrada en l'ajuntament.  
- Informació sobre els esports per als quals s'organitzarà fase municipal o, si és el cas, intermunicipal.  
- Calendari de la competició municipal en el cas que s'organitze. En el cas d'organitzar multiesport, s'haurà de remetre, a més, el projecte de l'activitat que es realitzarà.  
- Informació dels esports i equips en què no es puga organitzar competició municipal.  
- Projecte de multiesport per a la categoria prebenjamí, si és el cas.  
  
- Bases específiques de modalitat esportiva per a la categoria prebenjamí adequada a les seues edats, si és el cas.  
D'aquests documents se'n quedarà una còpia l'ajuntament. Les entitats inscrites guardaran una còpia del full d'inscripció dels Jocs Esportius de la Comunitat Valenciana que presenten.  
Quan els ajuntaments no remeten la documentació sol·licitada en la data indicada, s'entendrà que no participen en aquesta edició dels Jocs Esportius de la Comunitat Valenciana, per la qual cosa la Generalitat no assumirà cap responsabilitat derivada de l'organització de la fase municipal.  
7.6. La inscripció en els Jocs Esportius suposa l'acceptació d'aquesta resolució i la seua normativa d'aplicació.  
  
8. Documentació  
8.1. En les trobades i competicions dels Jocs Esportius, segons l'àmbit de competició i la categoria, els esportistes, els tècnics i els delegats que participen hauran de presentar la documentació següent:  
8.1.1. En l'àmbit de competició municipal i intermunicipal:  
  
- Full d'inscripció dels Jocs Esportius de la Comunitat Valenciana.  
  
- Llicència dels Jocs Esportius de la Comunitat Valenciana validada per l'entitat local corresponent.  
8.1.2. En l'àmbit provincial o autonòmic:  
- Full d'inscripció dels Jocs Esportius de la Comunitat Valenciana.  
  
- Llicència dels Jocs Esportius de la Comunitat Valenciana validada per l'entitat local corresponent i per les seccions d'Activitat Física i Esport de la direcció territorial d'Educació, Cultura i Esport corresponent a la seua província. En cas de no estar validada per les direccions territorials d'Educació, Cultura i Esport i només estar validada per l'entitat local, s'haurà de presentar el document original o fotocòpia confrontada del DNI o passaport individual (els estrangers hauran de presentar el passaport individual o la targeta de resident).  
8.2. En les bases de competició específiques de cada una de les modalitats esportives es determinaran i regularan, si és el cas, les especificitats quant a documentació.  
8.3. Aquesta documentació haurà de posar-se a disposició dels àrbitres, jutges, representants federatius i de la Generalitat, sempre que siga requerida.  
8.4. Per al nivell d'iniciació al rendiment, les inscripcions, la llicència i la documentació referides en les bases 7 i 8 podran regular-se i determinar-se de manera diferent, i figuraran, en aquest cas, en les bases de competició específiques de cada modalitat esportiva.  
  
9. Composició dels equips  
La composició numèrica màxima dels equips serà:  
  
Esport Nivell de promoció  
Nombre de jugadors  
  
Màxim Mínim Nivell de rendiment  
Nombre de jugadors (1)  
Màxim Mínim Nombre màxim de jugadors en desplaçaments i concentracions (2)  
Bàsquet 15 8  
(minibàsquet min.9) Entre 12 i 15 8  
(minibàsquet min.9) 12  
Handbol 18 8 18 10 14  
Rugbi Infantil 30 9 30 9 25  
Rugbi Cadet 30 12 30 12 25  
Voleibol 20 8 14 8 12  
  
  
(1) El nombre màxim de jugadors en bàsquet iniciació al rendiment es trobarà detallat en les bases de competició específiques i serà entre 12 i 15 jugadors, depenent de la diferenciació de nivells de competició que es puga establir.   
(2) El nombre és d'esportistes i, si es reduïra aquest nombre, no podria ser substituït en cap cas per altres persones (delegat, entrenador, etc.).  
En les altres modalitats esportives el nombre màxim de jugadors estarà especificat en les bases de competició específiques.  
  
10. Assistència sanitària i assegurances  
10.1. La Conselleria de Sanitat Universal i Salut Pública prestarà atenció medicosanitària a través dels seus centres i institucions sanitàries, amb tots els dispositius existents en la seua xarxa, als esportistes, entrenadors, delegats i organitzadors que patisquen qualsevol accident de caràcter esportiu durant la participació en els Jocs Esportius de la Comunitat Valenciana. Aquesta atenció haurà de produir-se abans de transcorregudes 48 hores del succés de l'accident.  
Per a poder ser beneficiari/ària de les prestacions mencionades en el paràgraf anterior, s'haurà de formalitzar la corresponent inscripció en els Jocs Esportius de la Comunitat Valenciana, convocats per la Generalitat, i disposar de la llicència esportiva dels Jocs Esportius degudament diligenciada que haurà de ser aportada en el moment de sol·licitar l'oportuna atenció medicosanitària.  
No obstant això, en aquells supòsits en què el participant lesionat estiga federat, es liquidarà l'import de l'assistència amb càrrec a la respectiva mútua esportiva.  
10.2. L'entitat asseguradora concertada corresponent cobrirà l'assistència mèdica continuada, posterior a la prestada en primera instància per la Conselleria de Sanitat Universal i Salut Pública, derivada d'un accident esportiu que puguen patir en el transcurs de les competicions, dels entrenaments o dels desplaçaments els esportistes, entrenadors, organitzadors i delegats participants en els Jocs Esportius de la Comunitat Valenciana, d'acord amb el Reial Decret 849/1993, de 4 de juny, del Ministeri d'Educació i Ciència, així com la responsabilitat civil per accions o omissions en l'exercici de les funcions que els competeixen.  
  
No es podrà sol·licitar mai aquesta segona assistència mèdica continuada sense l'informe de l'atenció primària elaborat per la Conselleria de Sanitat Universal i Salut Pública no més tard de les 48 hores posteriors a l'accident.  
  
11. Jornada, camps de joc i material de competició  
En l'àmbit provincial i autonòmic, les jornades per a disputar els partits seran preferentment els dissabtes de 09.00 a 13.00 hores.  
En les competicions provincials i autonòmiques, tots els equips d'esports col·lectius que siguen designats per a jugar a casa seran els responsables d'aportar per a cada partit el material necessari i la instal·lació adequada.  
En els casos de designació d'un camp de joc neutral i en les finals provincials o autonòmiques, cada equip aportarà un baló reglamentari, així com el material necessari per al calfament.  
  
12. Règim disciplinari  
Per a resoldre les qüestions suscitades en matèria de disciplina esportiva s'aplicarà el reglament federatiu corresponent, a excepció dels punts que facen referència a sancions econòmiques.  
Es crearan els següents nivells i àmbits de comités de competició amb caràcter general:  
- En primera instància  
En competicions municipals/intermunicipals, el comité de competició que crega oportú l'organitzador de la competició.  
En competicions provincials i d'àmbit autonòmic, el comité de competició de la federació corresponent, assistit per un responsable federatiu dels Jocs Esportius de la Comunitat Valenciana.  
- En segona instància  
El comité d'apel·lació de la federació corresponent, assistit per un responsable federatiu dels Jocs Esportius de la Comunitat Valenciana.  
  
- En tercera i última instància  
El Tribunal de l'Esport de la Comunitat Valenciana, que esgota la via administrativa.